पाएं अपने शहर की ताज़ा ख़बरें और फ्री ई-पेपरडाउनलोड करें
उत्तर प्रदेश के मेरठ जिले में कोरोना संक्रमण काल में संक्रमित मरीजों की मौतों का सिलसिला कम होने का नाम नहीं ले रहा है। शहर का कोई कब्रिस्तान या शमशान ऐसा नहीं हैं जहां शव दफनाने या अंतिम संस्कार के लिए वेटिंग न हो। कब्रिस्तान में इतने शव पहुंच रहे हैं कि अब वहां मिटटी की भी कमी पड़ने लगी है। शहर विधायक रफीक अंसारी ने कब्रिस्तानों में शव दफनाने को लेकर हो रही समस्या को देखते हुए अपनी विधायक निधि से 25 लाख रूपये देते हुए जिलाधिकारी को पत्र लिखा है।
शहर विधायक ने जिलाधिकारी से पत्र लिखकर कहा है कि उसकी विधानसभा क्षेत्र के कब्रिस्तानों में मिटटी की कमी हो गई। इसलिए वह अपनी विधायक निधि से 25 लाख रूपये दे रहे हैं जिससे उनके क्षेत्र के कब्रिस्तानों में मिटटी की व्यवस्था करा दी जाए ताकि शव दफनाने में लोगों को परेशानी न हो।
विधायक का कहना है कि यदि मिटटी भराव का कार्य जल्द नहीं हुआ तो जनाजों को दफनाने की समस्या हो सकती है। विधायक ने शहर के पांच प्रमुख कब्रिस्तान हजरत बाले मियां कब्रिस्तान, अंसारियान कब्रिस्तान अहमद नगर, राजपूताना कब्रिस्तान, लबेदरिया कब्रिस्तान और फलेहउल्लापुर टंकी के पीछे मलिक समाज कब्रिस्तान में मिटटी भराव की व्यवस्था करने के लिए डीएम को पत्र लिखा है।
आक्सीजन के लिए भी दिये 25 लाख रुपए
सपा के शहर विधायक रफीक अंसारी ने शहर में बढ़ती आक्सीजन की किल्लत को लेकर चिंता जतायी है, इस संबंध में उन्होंने डीएम को पत्र लिखते हुए कहा कि उनकी विधायक निधि से 25 लाख रूपये आक्सीजन आपूर्ति के लिए ले लिए जाए और इस आक्सीजन को उनके क्षेत्र के मरीजों को प्राथमिकता के आधार पर उपलब्ध कराया दिया जाए।
कैंट विधायक ने की कोविड अस्पताल की मांग
भाजपा के कैंट विधायक सत्यप्रकाश अग्रवाल ने भी अपनी संपूर्ण विधायक निधि को कोरोना संक्रमण की रोकथाम के लिए उपयोग कर लिया जाए। उन्होंने कैंटोमेंट बोर्ड के अस्पताल को भी कोविड अस्पताल बनाने की मांग की ताकि इलाज के लिए भटक रहे मरीजों को परेशान न होना पड़े। इस संबंध में उन्होंने जिलाधिकारी को भी अवगत कराया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn